“ባህልን መጠበቅ ለአንድ ዓላማ መቆምን ማሳያ ነው” ፕሬዚዳንት ሣህለወርቅ ዘውዴ
አዲስ አበባ፡- ባህልን ጠብቆ ማቆየት አንድነትን፣ መተባበርንና ለአንድ ዓላማ አብሮ መቆምን ማሳያ በመሆኑ፤ ሁሉም ይሄን ተገንዝቦ በጋራ ልንንከባከባቸው እንደሚገባ የኢፌዴሪ ፕሬዚዳንት ሣህለወርቅ ዘውዴ ተናገሩ። ትናንት በሚሊኒየም አዳራሽ በተካሄደ የአሸንድዬ፣ ሻደይና ሶለል በዓል ላይ ተገኝተው ባስተላለፉት መልዕክት እንደገለጹት፣ ድንበር የለሹን ባህልና ቅርስ ጠብቆ ማቆየት አንድነትንና መተባበርን እንዲሁም ለአንድ ዓላማ መቆምን ማሳያ ነው። በመሆኑም ባህሎችን ጠብቆ ማቆየትና ከኢትዮጵያ አልፎ የዓለም ሀብት እንዲሆኑ ለማድረግ ሁሉም የሚጠበቅበትን መወጣት ይኖርበታል። እንደ ፕሬዚዳንቷ ገለጻ፣ አሸንድዬ፣ ሻደይና ሶለን በዓል ምንም እንኳን የሴቶች በዓል ቢሆንም በርካታ ወንዶችም መሳተፋቸው ኢትዮጵያ ላላት የባህል እሴት ያላቸውን ክብር የሚያሳይ ነው። ኢትዮጵያ ደግሞ በርካታ የሚዳሰሱና የማይዳሰሱ ቅርሶች ያሏት፤ ከአፍሪካ ቀዳሚ በመሆንም በርካታ ቅርሶችን በዩኔስኮ አስመዝግባ የዓለም ቅርስ ያደረገች አገር ናት። እነዚህ ቅርሶች ደግሞ የኢትዮጵያውያን ብቻ ወይም የአንድ ቦታ ብቻ አይደሉም። የአሸንድዬ፣ ሻደይና ሶለን በዓልም የአንድ፣ የሁለት ወይም የሶስት ክልል ብቻ ሳይሆን የኢትዮጵያ ብሎም የዓለም ቅርስ እንዲሆን እንደ መስቀል በዓል፣ እንደ ፊቼ ጨምባላላ፣ እንደ ገዳ ስርዓት ሁሉ ሁሉም የበኩሉን ሊወጣና በመተባበርም በዩኔስኮ ለማስመዝገብ መስራት ይጠበቅበታል። ‹‹ቅርሶች አሉን ስንል ለዘመናት እነዚህ ቅርሶች እንዲቆዩ የታገሉ እናቶችና አባቶቻችን ያወረሱን ናቸው። ለብዙ መቶ ዓመታት ባላቸው እውቀት፣  ሰርተውና ገንብተው እንደገናም ንብረት እንዲሆኑ፤ ለትውልድም እንዲተላለፉ አድርገው ያቆዩልን ናቸው›› ያሉት ፕሬዚዳንት ሣህለወርቅ፤ እነዚህን ቅርሶች ድንበር የለሽ መሆናቸውን እና ባህልን ጠብቆ ማቆትም የአንድነት፣ አብሮነትና ለአንድ ዓላማ በጋራ መቆየትን ማሳያ መሆኑን ተገንዝቦ ባህሎችን ተንከባክቦ ማቆየት የዚህ ትውልድ ኃላፊነት መሆኑን ተናግረዋል። የሻደይ፣ አሸንድዬና ሶለን በዓል ሴቶችን የሚመለከትና ለሴቶችም ነጻነትን የሚሰጥ እንደመሆኑ በየዓመቱም ለሁለትና ሶስት ብሎም ለሳምንት ከማክበር በዘለለ የሴቶች ነጻነት ዓመቱን ሙሉ ማክበር እንደሚገባ አሳስበዋል። ለሴቶች መሰረታዊ መብቶች መከበር መስራት እንደሚገባ በመግለጽም፤ ቀጣዩ ዓመትም የሴቶችን እምርታ ወደፊት ማስኬጃ መሆን እንደሚገባው ተናግረዋል። በበዓሉ
ላይ
የክልሉ
ፕሬዚዳንት
አቶ
ተመስገን
ጥሩነህ፣
የአዲስ
አበባ
ከተማ
ከንቲባ
ኢንጂነር
ታከለ
ኡማ፣
የባህልና
ቱሪዝም
ሚኒስትሯ
ዶክተር
ሂሩት
ካሳውን
ጨምሮ
የክልሉና
የፌዴራል
መንግሥት
ኃላፊዎች
ተገኝተዋል።
 አዲስ ዘመን ነሃሴ 20/2011ግርማ መንግሥቴ 